En Ribeira o luns abre a preincrición dos campamentos de conciliación – O Barbanza\nEn Ribeira o luns abre a preincrición dos campamentos de conciliación\nXuño 2, 2022 Redacción\nO Concello de Ribeira recupera este ano os Campamentos de Conciliación coa intención de\nofrecer ás familias do municipio unha alternativa cultural e de lecer para os seus fillos e fillas coincidindo coas datas das vacacións escolares.\nA concelleira de Cultura, María Sampedro, explicou que este ano ofertaranse 200 prazas, distribuídas en diferentes campamentos e organizados segundo as idades dos participantes xa que neles poderán participar nenos e nenas de 3 a 12 anos.\nO horario de celebración dos campamentos será de 9 a 14 horas aínda que abrimos a posibilidade de que as familias poderán deixar aos participantes xa dende as oito e media e recollelos ata as dúas e media, unha novidade nesta edición que facilitará aínda un pouquiño máis a conciliación familiar. Ademais para favorecer hábitos saudables entre os participantes e as súas familias, un día á semana será o Concello o que se encargue de subministrar unha froita na merenda de media mañá aos nenos e nenas. Indicar tamén que a empresa adxudicataria ofrecerá servizo de madrugadores (de 8 a 9h) e comedor (de 14 a 16h) sempre e cando se inscriban un mínimo de 10 participantes; e servizo de comedor cun mínimo de 15. Estes servizos serán abonados directamente polas familias á empresa previa contratación privada.\nOutra das novidades deste verán, ademais de ofrecermos os campamentos nos meses de xullo e agosto é que tamén haberá un campamento urbano para a última semana de xuño (do 23 ao 30) e os primeiros días de setembro ata que comece o colexio (do 4 ao 9) para así contarmos cunha oferta completa ao longo de todo o período vacacional e da que poderán botar man sobre todo aquelas familias que por motivos laborais teñan que traballar nestes meses. Este campamento urbano de xuño e setembro contará cun total de 50 prazas, e desenvolverase polas rúas da cidade, sendo o lugar de encontro e recollida no CEIP O Grupo de Ribeira.\nXa nos meses de xullo e agosto teremos o campamento “Xoga con Nós” con 120 prazas para nenas e nenos de 3 a 8 anos, e o campamento de inglés “Camp of Cultural Summer” con 30 prazas, para os nenos de 9 a 12 anos. Estes dous campamentos serán no CEIP O Grupo.\nEn todas estes campamentos os participantes gozarán de diversas actividades, no interior do recinto e tamén polas rúas de Ribeira para coñecer a nosa cidade, o noso patrimonio cultural e medioambiental,\ncontarán con obradoiros de igualdade, de novas tecnoloxías, actividades deportivas, e moitas outras propostas de ocio e divertimento.\nDestas 200 prazas reservamos o 10% delas para emerxencia social (12 para Xoga con Nós, 3 para Camp of cultural Summer, 5 para campamento urbano) que deberán derivarse dende a área de Servizos Sociais do Concello de Ribeira a través dun informe ou relación detallada elaborada polos profesionais do departamento e estando estes participantes exentos do pago da matrícula.\nO prazo de preinscrición será do 6 ao 14 de xuño de 2022 (ambos inclusive) e as solicitudes faranse a través do Rexistro Xeral do Concello de Ribeira: de maneira presencial na Oficina de Atención Cidadá do Concello (atención ao público de 9.00 h. a 14.00 h.) ou de forma telemática a través da web www.ribeira.gal\nAs familias, no momento da preinscrición, deberán escoller a modalidade de campamento que elixe e presentar xa toda a documentación necesaria. As listaxes de admisión, agarda e vacantes publicaranse o 17 de xuño na páxina web do Concello de Ribeira.\nEn caso de que a demanda supere as prazas ofertadas a orde de prioridade será a seguinte:\nFamilias monoparentais nas que traballe o proxenitor.\nFamilias nas que traballen os dous proxenitores.\nFamilias nas que traballe un dos proxenitores.\nPersoas empadroadas no municipio de Ribeira.\nPor rigorosa orde de inscrición segundo o número do Rexistro.\nEmpadroados noutro municipio.\nAs persoas que aparezan como admitidas na listaxe deberán realizar o pagamento do importe correspondente (con ou sen bonificación) mediante autoliquidación do 17 ao 22 de xuño.\nEn canto ao prezo, e xa para rematar, destacar que están subvencionados polo Concello de Ribeira e son o máis axustados posibles tendo en conta o custo real do servizo dende os 42 euros do campamento urbano, os 85 euros mensuais do Xoga con Nós que quedarían en 150 € se se elixen os dous meses, ou 180 € se se escolle a modalidade de verán completo dende xuño ata setembro.\nEn canto ao campamento de inglés os prezos serán de 95 € por un mes, 170 os dous meses e 200 € na modalidade de verán completo.\nAdemais interesados en contribuír na diminución do esforzo que pode representar para familias incluídas dentro dos colectivos vulnerables para facilitar a participación nestas actividades con prezo público deste programa, proponse a aplicación dun desconto do 20% sobre o importe de matrícula aos fillos/as das familias que reúnan algunha das seguintes condicións: familias numerosas, familias acolledoras ou\nmonoparentais, familias con dous ou máis inscritos nesta actividade, desempregados de longa duración ou familias nas que o participante acredite unha discapacidade de ao menos o 33%.\n“Cremos polo tanto que recollemos con estes campamentos as principais necesidades de conciliación das familias así como atendemos ás diferentes circunstancias de vulnerabilidade ou situacións económicas facilitando estas bonificacións”, explicou María Sampedro.


Artigos - Páxina 54 de 72 - Concello das Neves\n3 xornadas de historia no IES Pazo da Mercé\nEntrada de balde e aberta ao público\nFotografías dos actos\nActo sobre Porto Maior con Eduardo Méndez\nNos últimos días que ainda son propicios para a plantación desenroláronse diversas accións\nHoxe reuníronse o alcalde das Neves, Xosé Manuel Rodriguez Méndez e o concelleiro de Benestar, Óscar Gónzalez Álvarez coas Anpas, Asociacións Culturais e Deportivas para traballar na axilización das tramitacións de subvencións coa nova ordenanza.\nGrazas a tod@s por axudar a dinamizar o noso Concello.\nConcertos da banda infantil e xuvenil de Rubiós e Josep Pou Jazz Quintet\nSábado 7 de abril as 20hs no auditorio, a entrada é de balde.\nGrazas a obra social de Abanca e colaboración coas Comunidades de Montes de San Xosé de Ribarteme e Taboexa, o grupo de voluntariado e o Concello das Neves realizarase a plantación chamada “Para que as nosas árbores volvan estar onde teñen que estar”\nA xornada de plantación será o vindeiro sábado 7 de abril de 10 a 14 horas. Calquera persoa que queira participar debe enviar nome e apelidos e dni a rsc@abanca.com.\nPuntuable para a Copa Galega de Andainas de 50 quilómetros.\nSábado 7 de abril con saída as 9 horas\nTramos de 16, 32 e 50 quilómetros\nAs persoas participantes soltarán sementes de árbores polos lugares que transcurran.\nOs Concellos de Salceda de Caselas e As Neves colaboran compartindo temporalmente un camión do lixo.\nSalcela presta un camión a As Neves para poder continuar coa recollida do lixo ao non estar dispoñible o das Neves.\nEste é un exemplo de xestión para a eficiencia dos recursos públicos.


Compostela e Teo amosan os espectáculos sementados na "berberecheira" de Chévere | Erregueté\nCompostela e Teo amosan os espectáculos sementados na “berberecheira” de Chévere\nAs obras Goldi Libre, Salvador e Anatomía dunha serea poderanse ver en decembro en Compostela e en Teo en febreiro. | Foto: Olaia Sendón |\nOs concellos de Santiago e Teo acollerán proximamente senllas mostras dos tres espectáculos desenvolvidos ata o momento no laboratorio de creación do grupo Chévere – A Berberecheira: Goldi Libre, Salvador e Anatomía dunha serea.\nEn Compostela, as tres obras poderán verse os días 17, 18 e 19 de decembro no Teatro Principal como parte do festival Festalegre, organizado polo Concello mentres que as funcións de Teo serán o 15, 16 e 17 de febreiro no Auditorio Constante Liste.\nA Berberecheira é unha iniciativa nacida en 2015 que forma parte do plan de residencia que Chévere desenvolve no Concello de Teo. O seu obxectivo é utilizar como soporte a estrutura, os medios, o coñecemento, a experiencia e a proxección dunha compañía veterana como Chévere para apoiar proxectos de creación innovadores que desbordan o núcleo estable do grupo e ampliar así as voces e as poéticas vinculadas ao percorrido artístico da Compañía.\nA Berberecheira, que toma o seu nome de un banco marisqueiro situado na praia de Carnota, naceu no 2015 e dende entón centrou o seu interese en proxectos escénicos que documentan experiencias e historias persoais, contadas en primeira persoa e conectadas con acontecementos colectivos.\nEspectáculos sementados na Berberecheira\nOs tres espectáculos desenvolvidos ata o momento na Berberecheira son:\nGoldi Libre: autorretrato dun insubmiso preso nos cárceres de Felipe González é un traballo de teatro documento baseado nunha historia de vida do actor César Goldi. A obra trata sobre o movemento de insubmisión dos anos 80-90 do século XX en España, sobre as persoas que formaron parte do mesmo e sobre a súa exitosa estratexia de desobediencia e confrontación non violenta co aparato do Estado.\nDatas: 17 de decembro no Teatro Principal de Santiago de Compostela e 17 de febreiro en Teo.\nSalvador é unha obra de Borja Fernández a medio camiño entre o documental e a ficción teatral na que se combinan texto, movemento, música en directo e proxeccións de vídeo. Salvador trata sobre os movementos migratorios, as desaparicións e os reencontros. Centra o seu interese nos casos de homes casados que emigraron sos a mediados do século pasado a Suramérica e no impacto da súa ausencia na configuración das comunidades locais, das familias e dos seus descendentes.\nDatas: 19 de decembro no Teatro Principal de Santiago de Compostela e 16 de febreiro en Teo.\nAnatomía dunha serea é unha peza de teatro documental e autobiográfica construída sobre a memoria e a experiencia personal da actriz Iria Pinheiro como muller, como nai e como vítima da violencia obstétrica. Anatomía dunha serea fala das condicións en que se dá a vida na sociedade actual, de como concibimos a maternidade nun mundo dominado pola lóxica do beneficio económico, de como asumimos a violencia contra as mulleres dentro dun hospital ou dunha sala de partos. Fala de violencia de xénero en lugares insospeitados.\nDatas: 18 de decembro no Teatro Principal de Santiago de Compostela e 15 de febreiro en Teo.\nNeste artigo falamos de: Berberecheira, Borja Fernández, César Goldi, Chévere, Iria Pinheiro


En marcha as obras do Plan Concellos. | Somos Ribadumia\nA pasada semana deron comezo as obras financiadas polo Plan Concellos 2016, obras que buscan en todos os casos a mellora das infraestructuras e servizos para os nosos veciños. Nesta primeira tanda estanse realizando varias obras que van permitir completar a rede de saneamento nos lugares de Lucio, Pereira e Ribadumia, cun orzamento de 62.387,63€. O concelleiro de obras Enrique Oubiña declaraba este mediodía, nunha das visitas diarias que realiza para comprobar a evolución dos traballos, que ” estamos traballando arreo para conseguir o noso obxectivo de rematar o saneamento, cubrindo a través de obras como estas todos os ocos que quedaban, que eran bastantes máis dos que o PP aseguraba, e que ademais son máis complexos de realizar. Ademais, seguindo criterios de rendemento dos traballos, estamos aproveitando para deixar previstas outras canalizacións, como neste caso a da auga , para que cando chegue o momento de dar servizo aos veciños que o reclamen, non sexa preciso xa realizar obras.”.\nEstes días tamén se puxeron en marcha o resto de obras do plan concellos 2016, polo que nos próximos meses veremos os resultados destas importantes actuacións ,que suman unha inversión de case 248.000€


Opinión - Alba Nogueira Nós Diario - Xornal de intereses galegos\nRematou o xuizo do Códice Calixtino e a sentenza ordea a devolución á Igrexa de 2,4 millóns de euros roubados. Unha parte pequena dos ingresos que tiña a Catedral procedente das doazóns feitas polos fregreses. A sentenza parece que lle dá un…\nFuriosa recentralización. Plácida aceptación?\n''Trade irritants''. Se irritan é porque proen


ANAMO son os grupos cristiáns dos centros das Franciscanas da Nai do Divino Pastor sendo o seu obxectivo a maduración da fe nas persoas. Entendido como proceso, grupo o camiño ANAMO é algo que parte da realidade das persoas, das súas experiencias e vivencias e que se inspira nos trazos de identidade franciscanos.\nAccede ao noso BLOGUE institucional ANAMO\nLA METODOLOXÍA :\nAs reunións quicenales, os encontros e outras actividades de grupo.\n- O grupo é o espazo onde compartimos a experiencia da amizade, o crecemento e a identificación cos valores de Jesús; por iso o proceso sistematiza moitos momentos de grupo e principalmente a reunión semanal.\n- Achegándonos alvoluntariado os alumnos de 3º e 4º de ESO participan en diferentes proxectos ao longo do curso.\nAs convivencias, os encontros intergrupais e intercolexiaies.\n- Trátase de momentos fortes que axudan a enriquecer a vivencia diaria de forma gozosa e comprometedora. Ademais estas actividades crean lazos de comuñón con outros grupos e provocan unha maior identificación co proceso e suss obxectivos. Unha das actividades con máis acollida é a convivencia intercolegial que realizamos cada curso. Nela, reflexionamos a través de diferentes dinámicas a necesidade de ser os primeiros en distintos valores: xenerosidade, respecto, escoita, convivencia, sinceridade, etc.\n- Festexar a vida como lugar de encontro con Deus e cos demais. Expresar xuntos soños, medos, ilusións… á luz da Palabra. Iniciarse á oración e ao silencio persoal.\n- Destacamos ao longo do curso as celebracións de Nadal e de fin de curso nas que participan varios cursos desde 6º de E. Primaria ata 2º de Bacharelato. Na primeira celebración reflexiónase sobre o verdadeiro sentido que o Nadal debe ter para nós. En canto á celebración de final de curso ten como obxectivo principal recoller e avaliar todo o reflexionado durante o curso.


Xornal Vigo: Caballero avoga por aumentar "a duración e a atracción" da festa da Reconquista do 2020\nO Boletín Oficial do Estado publica este martes a resolución estatal que declara de interese turístico nacional a Festa da Reconquista, a primeira en Vigo que o consegue. Esta distinción foi recollida polo alcalde en Madrid o pasado 18 de xullo, de mans da ministra de Turismo.\nA resolución pola que a Secretaría de Estado de Turismo concede este título á Reconquista de Vigo sae publicada no BOE este martes, 30 de xullo, segundo informou o alcalde, Abel Caballero. O propio alcalde acudira a Madrid o pasado 18 de xullo para reunirse coa ministra de Turismo, Industria e Comercio, Reyes Maroto, e a secretaria de Estado, Isabel María Oliver Sagreras, onde recolleu esta distinción.\nEste martes, Abel Caballero avanzou que "imos reforzar a festa" de cara ao próximo ano, aumentando "a duración e a atracción" da mesma. A Reconquista é a primeira festa da cidade nomeada de interese turístico nacional, o que contribuirá á "eclosión" que está a experimentar a turismo en Vigo, con niveis de ocupación que "non teñen precedentes", segundo anotou o primeiro edil.


A XUNTA INVESTIRÁ PRETO DE 30 M€ O ANO QUE VÉN PARA IMPULSAR AS PLANTACIÓNS,...\nA XUNTA INVESTIRÁ PRETO DE 30 M€ O ANO QUE VÉN PARA IMPULSAR AS PLANTACIÓNS, A SILVICULTURA E A BOA GOBERNANZA DOS MONTES GALEGOS\nDeles, 4,5 millóns para unha nova liña de axudas que promoverá as plantacións de castiñeiros e a recuperación de soutos tradicionais\n8 de noviembre de 2021, 19:13\nA Xunta investirá preto de 30 millóns de euros o ano que vén para impulsar as plantacións, a silvicultura e a boa gobernanza dos montes galegos. Así o destacou o conselleiro do Medio Rural, José González, que -acompañado do director xeral de Planificación e Ordenación Forestal, José Luis Chan- preside hoxe a xuntanza do Consello Forestal de Galicia, que ten lugar no pazo de Quián, no concello coruñés de Boqueixón.\nEn concreto, segundo desglosou o titular de Medio Rural, destinaranse 12,7 millóns de euros (un 68 % máis que neste 2021) ás axudas de forestación e primas de mantemento, mentres que para as achegas de silvicultura e boa gobernanza das comunidades de montes veciñais se consignan 10,5 millóns. Así mesmo, destacou a nova liña para fomentar as plantacións de castiñeiros e a recuperación de soutos tradicionais, dotada con 4,5 millóns de euros.\nNa reunión do Consello Forestal de hoxe tamén se tratarán varias cuestións relacionadas cos obxectivos do Plan Forestal de Galicia 2021-2040 “Cara á neutralidade carbónica”, que se publicou recentemente no Diario Oficial de Galicia. Así, segundo afirmou o conselleiro, trataranse os avances na elaboración do Inventario forestal continuo en colaboración coas universidades de Santiago e Vigo, para contar cun sistema de monitorización propio das masas forestais que constitúen o monte galego e da súa evolución. Tamén se abordará o Programa estratéxico do souto e da castaña, que se terá listo no primeiro quinquenio do período marcado polo Plan Forestal.\nA maiores, no encontro constituirase un grupo de traballo para avanzar no uso sociorrecreativo dos montes veciñais, unha das finalidades marcadas tamén no Plan Forestal de Galicia. Trátase de ordenar e regular os usos e actividades sociorrecreativas a desenvolver nos diversos montes ou terreos forestais en aras da conservación e da protección do medio natural. Tamén se persegue a promoción do uso social ou turístico do monte mediante o establecemento dunha rede de infraestruturas verdes en contornas urbanas e en zonas de especial interese paisaxístico.\nNa orde do día, consta ademais a avaliación dos traballos feitos para combater a avespiña do castiñeiro, que teñen constatado o asentamento nos soutos galegos do parasito Torymus sinensis, empregado dende o 2015 para o control biolóxico desta praga. Nesa liña, unha vez analizados todos os puntos onde se colleron mostras de bugallas tras as soltas do ano 2020 recuperáronse 3.158 exemplares do parasitoide, o que supón máis do dobre do recuperado en todas as campañas anteriores de 2016 a 2019. No que respecta ao plan de control deste ano 2021, a Consellería do Medio Rural soltou preto de 1,6 millóns individuos de Torymus. Canto ao investimento, superou os 2,2 millóns de euros, o que supón un incremento próximo ao 3 % con respecto ao presuposto do pasado exercicio.\ninversións montes soutos reforestar\nA XUNTA INVESTIRÁ PRETO DE 30 M€ O ANO QUE VÉN PARA IMPULSAR AS PLANTACIÓNS, A...\nCarlos Gómez, volve con forza a primeira liña da política en Xinzo


O crítico de cinema ofrece unha guía para non perderse en Cineuropa | culturagalega\nO crítico de cinema ofrece unha guía para non perderse en Cineuropa\nFotograma de The Square\nHoxe comeza unha nova edición de Cineuropa, o festival de cine de Santiago de Compostela. O Festival poderase seguir nas pantallas da cidade ata o 28 de novembro. E, como xa é tradicional en culturagalega.gal, pedímoslle ao crítico de cine Moncho Lemos, un habitual dos micrófonos da Radio Galega e da Televisión de Galicia, unha selección persoal de dez películas de ficción e documentais imprescindibles para ver nesta edición. Así que aquí tes as 10 de Moncho Lemos!\nA película que gañou este ano a Palma de ouro en Cannes.\nUnha mirada incisiva e chea de "mala baba" sobre o noso comportamento social e a pose da solidariedade. O altruísmo cara os máis necesitados agocha a pura autocomplacencia. Todo vernizado polo humor, nun filme que sucede case todo no interior dun museo de arte moderno.\nUnha comedia cínica, con moitas escenas que nos desconcertan, firmada por Ruben Ostlund ( director de Fuerza Mayor). A corrección política, os sentimentos agochados, o xornalismo, a inmigración ilegal ...os valores da burguesía e os lazos sociais, cuestionados con aire de comedia sombría.\nManuel Martin Cuenca (director de "Caníbal") posiblemente sexa un dos mellores directores de actores que ten agora mesmo o cine español. O sábado dia 11 recollerá no teatro Principal un merecido premio Cineuropa, que nos permitira ver, días antes da súa estrea, a súa nova película El autor, unha versión libre dun relato de Javier Cercas.\nA historia desacougante dun escritor sen talento capaz de manipular a realidade e xogar coa vida da xente para lograr a gloria das letras. Javier Gutiérrez está inmenso dándolle credibilidade a Álvaro, obsesivo pero non psicópata. Incómodo pero fácil de comprender. El autor é unha reflexión moi realista sobre o oficio de crear, e por extensión, sobre a vida mesma.\nHai agora un cuarto de século (como pasan os novembros de Cineuropa) Sally Potter foi un descubrimento do festival pola película Orlando. 25 anos despois regresa cunha imprescindible sátira sobre a esquerda exquisita e acomodada, rodada en branco e negro e cun aire teatral que en moitos tramos vai recordar tamén outra película mítica da historia de Cineuropa: Os amigos de Peter de Kenneth Branagh.\nUna aceda comedia de enredos onde caen as máscaras e se presentan as mentiras das relacións de parella, as ambicións desmedidas dunha xeración acomodada cunha vida repleta de contradicións.\nUn excelente reparto de actores para unha traxedia que ten moitos momentos de comedia,. Aínda que escrita para o cine, ten moitas posibilidades para acabar sendo unha magnifica obra de teatro. Rotunda e cun perfecto guión.\n4. UN SOL INTERIOR\nO amor máis alá dos 50. As viravoltas sentimentais dunha muller. Un discurso amoroso verborreico para teorizar, rirnos, crer ou ver como todos nos repetimos diante da gran comedia teórica do amor.\nJuiette Binoche esta inmensa neste filme repleto de luz, onde a actriz transmite tenrura e dor nas súas carencias. Unha muller que vive varias relacións afectivas insatisfactorias con homes moi diferentes. Contada cada relación case como si fora un episodio, cada parella sucesiva explica a nosa humanidade, malia as decepcións que provoca.\nClaire Denis filma con elegancia esta combinación de comedia e drama onde Binoche recrea a muller sexual que na súa madurez mantén un espírito propio da xuventude.\nUn dos mellores documentais do ano. O realizador Claude Lanzmann viaxa a Corea en tres momentos distintos: 1958, 2007 e 2015. O director busca provocar no espectador un choque entre as distintas Coreas que se amosan no filme. A primeira parte do documental recolle 20 minutos de gravacións no pais na súa ultima visita o pasado ano. Despois, el mesmo, diante da cámara conta a súa visita o pais hai case 60 anos.\nUn retrato persoal dunha sociedade frustrada pero tamén viva. Tan viva coma o mesmo Lanzmann que con 91 anos segue a estar na nosa memoria polo seu lendario Shoah, nove horas de metraxe sobre vítimas e verdugos do Holocausto.\nNapalm é tamén a translación á pantalla de algo que xa contara lo seu libro La liebre de la Patagonia , unha historia de amor incompleto que viviu nos anos 50 cunha enfermeira norcoreana.\nA sensación nos últimos anos en festivais internacionais é o cinema romano. Constantin Popescu filma aquí unha das mellores secuencias de apertura dunha película. Unha familia feliz. Dous fillos. Un matrimonio na trintena. Unha parella agradable na súa vida envexable. Ata que todo cambia unha mañá de domingo.\nA descomposición do protagonista, o complexo de culpa pola desaparición dun fillo. Un filme aterrador, de angustia crecente coa culpa levada ata as últimas consecuencias. Un acontecemento tan triste do que nin sequera somos quen de falar. Como afrontar a vida despois dun trauma semellante?\nO titulo da película fai referencia en lingua tupí guaraní a unha grande onda de auga do Amazonas que o mar devolve á terra.\nA película que obtivo o León de Prata na ultima edición do Festival de Venecia. Un tema candente : a desprotección da vítima de malos tratos fronte a un abusador que insiste e non dá tregua. Pero sobre todo Custodia compartida e unha máis que necesaria chamada de alerta sobre o fatal que pode resultar un erro xudicial.\nUn drama implacable onde non hai espazo para a mínima empatía para ese personaxe desprezable, cheo de ira ,celoso, primitivo....a quen os seus compañeiros de traballo cualifican de eficiente e resolutivo.\nUn filme emocional, doloroso e terrible que asusta polo que supón de retrato dunha xustiza inútil, cando actúa só polo libro e os preceptos marcados.\nUnha trasnada que provocou no festival de Sitges algúns dos momentos mais aplaudidos da ultima edición. Unha comedia negra, esperpéntica e desatada. Uns pais fartos dos seus fillos aos que perseguen e non precisamente para salvalos. Nicolas Cage demostrando que, canto máis pasado esta de rosca, máis nos encanta.\nNo fondo desta comedia tola está a critica dos pais a eses fillos mal criados, egocéntricos e desagradecidos. Sen buscar unha reflexión nin nada que se lle pareza, os diálogos mordaces e sarcásticos enriquecen un divertimento a maior gloria deses pais que deron os mellores anos da súa vida polos fillos e só obteñen indiferencia e protestas dos seus descendentes. A familia modelo americana dá moito xogo nesta trasnada recomendada para pais que botan de menos os tempos de liberdade e promiscuidade que nunca volverán.\n9. SITIO DISTINTO.\nDavid Cabaleiro retrata neste documental as diferentes etapas que viviu a emigración galega a Euskadi ao longo de 150 anos...Desde os anos da pesca e as minas de ferro ata a época das siderurxias e os altos fornos. Un documental que é unha viaxe que para moitos non tivo regreso pero que tamén serve de retrato de dous pobos que comparten lingua e cultura minorizadas.\nO título fai referencia a eses barrios creados polos emigrantes que os autóctonos cualifican de "sitio distinto". A 700 km de casa esas rúas onde escoitas falar a túa lingua, provocan a sensación do emigrante que a identidade, lonxe da casa, tamén existe.\nUn mirada para descubrir dende a cotidianidade da vida real da xente común.\n10. EX LIBRIS NEW YORK PUBLIC LIBRARY\nEste ano Cineuropa vai demostrar en varias proxeccións a idade dourada que vive o documental. Outro titulo imprescindible que non me resisto a deixar de recomendar e Ex libris. O seu director, Frederick Wisemann, é un dos nomes esenciais da historia do documental norteamericano. Pese a súa veteranía segue entusiasmando coa cámara, como nesta ocasión, unha viaxe ao interior da famosa biblioteca de Nova York.\nA película e unha obra mestra de como facer un documental sobre algo aparentemente tan pouco visual como unha biblioteca. A cámara de Wiseman retrata como esta lendaria institución protexe e fomenta a súa historia o mesmo tempo que se adapta a revolución dixital dende distintos campos . Nun século de cambios tecnolóxicos muda, evoluciona, para ser mais que un centro de consulta, investigación, estudo e lectura.\nUn documental enormemente didáctico que vai mais ala do obxecto da filmación. Tamén é un exemplo de ensinanza e adestramento para entender como a tradición se reinventa para non morrer e lograr conectar cos novos tempos e necesidades.\nUn documental elegante que fascina a hora de analizar todos os camiños dos que dispón o ser humano para ter acceso o coñecemento.\nPrograma de Cineuropa\nAs 10 películas para Moncho Lemos\nO crítico da Televisión de Galicia fainos unha selección de "imprescindibles" para Cineuropa\nTodo listo para festexar o 30 aniversario de Cineuropa\nA trixésima edición ven de desvelar a súa programación e as homenaxes


Celebrouse en Lugo a xornada final de selección dos seis proxectos que entrarán a formar parte da segunda edición da aceleradora Business Factory Aero (BFAero), iniciativa que permite reter e atraer talento cara a Lugo e cara a Galicia desenvolvendo así un novo ecosistema de emprendemento e de innovación en torno ao sector aeroespacial. Neste sentido, dos seis novos proxectos escollidos, cinco deles proceden de empresas e startups galegas, e un ten a súa orixe en Barcelona. En total, das doce iniciativas que participan nas dúas edicións da aceleradora, nove teñen orixe en Galicia, e outros tres en Madrid, Barcelona e Valencia. Estes proxectos permitirán que desde Lugo e desde Galicia se sigan impulsando solucións innovadoras vinculadas aos vehículos non tripulados e ao sector aeronáutico.\nO proxecto europeo Bac-To-Fuel, coordinado polo profesor da USC Manuel Arturo López Quintela, desenvolverá unha planta prototipo que producirá biocombustible avanzado mediante o uso de bacterias xeneticamente melloradas para converter o CO2, xunto con hidróxeno renovable, nun biocombustible renovable e respectuoso co medio ambiente. López Quintela pertence ao grupo de investigación NANOMAG. O proceso consta de dúas fases, que conforman unha “folla biónica”, que imitará a fotosíntese. No primeiro paso do proceso, utilizaranse nanomateriais innovadores (Atomic Quantum Clústers, ou AQCs) para imitar o proceso natural da fotosíntese mediante o uso de luz solar directa e augas residuais, para obter hidróxeno renovable.\nA Axenda Industria 4.0 e un proxecto da Xunta de Galicia que pretende anticiparse aos cambios previstos na economía global e conectada, favorecendo ao tecido empresarial galego, aumentando o tamaño das empresas, apostando polo talento dixital, e contribuíndo á reinvención e especialización tecnolóxica da industria galega. A Xunta de Galicia destinará durante os próximos catro anos (2019-2022) 350 millóns de euros para o desenvolvemento deste programa. Favorecerase a creación de 13.500 empregos industriais e a mobilización de 900 millóns ata o ano 2022, para impulsar un novo tecido empresarial competitivo.


Lara Méndez impulsa a elaboración dun mapa de cohesión social sobre as desigualdades localizadas no municipio | Concello de Lugo\nEsta iniciativa permitirá avaliar os desequilibrios existentes barrio por barrio, para poder adaptar con máis precisión tanto medidas preventivas como de intervención\nO mapa de Lugo integrarase nun mapa superior composto por todos os Concellos que forman parte do Eixo, o que supón unha experiencia pioneira a nivel europeo, coa finalidade de lograr que as cidades sexan máis inclusivas, seguras, resilientes e sostibles\nO Concello de Lugo desenvolverá un mapa de cohesión social do municipio co obxectivo de obter indicadores que permitan avaliar os desequilibrios sociais existentes, máis localizados e barrio por barrio, para poder adaptar con máis precisión tanto medidas preventivas como de intervención. A iniciativa impulsada polo executivo de Lara Méndez a través do Eixo Atlántico, cobra máis importancia como consecuencia da crise sanitaria e económica derivada da pandemia, que supuxo un incremento das desigualdades sociais a nivel global, segundo incide a rexedora.\nEste mapa permitirá obter datos nas seguintes dimensións: vida e saúde; seguridade persoal e xurídica; educación e aprendizaxe (atendendo especialmente á desigualdade no acceso a internet e a fenda dixital); seguridade financeira e traballo digno; condicións de vida seguras e confortables; participación, influencia e voz para estar na toma de decisións; vida persoal, familiar e social. En todas as áreas, o estudo tamén recollerá indicadores de idades e de xénero, para ver como as desigualdades inciden nas mulleres e homes, e nos mozos e nas persoas da terceira idade.\nTrátase, polo tanto, de realizar unha profunda análise da situación actual, empregando máis de 50 indicadores relativos ao benestar das persoas para obter información de, entre outros aspectos, a capacidade para ter boa saúde, ter unha boa educación ou conseguir un nivel de vida adecuado. Neste senso, levarase a cabo un traballo de recollida de datos que se extenderá ao longo de 10 meses.\nEste estudo, ademais de buscar a mellora do benestar da veciñanza, será importante para preparar futuras propostas para os fondos europeos.\nCómpre subliñar que o mapa de Lugo integrarase nun mapa superior de todos os Concellos que forman parte do Eixo Atlántico. Deste xeito, obterase unha dobre fotografía: a de cada cidade barrio a barrio, e a de cada cidade con respecto ás demais, configurando deste xeito un mapa de cohesión de todo o Eixo.\nEsta é unha experiencia pioneira a nivel europeo, xa que é a primeira vez que se vai a realizar un mapa de cohesión nun sistema urbano transfronteirizo. A súa finalidade é o cumprimento dos obxectivos de desenvolvemento sostible fixados pola ONU como parte da Axenda 2030, entre os que se atopa lograr que as cidades sexan inclusivas, seguras, resilientes e sostibles.


Iniciarte: Anfiteatro de Siracusa (Sicilia)\nAnfiteatro de Siracusa (Sicilia)\nO anfiteatro de Siracusa pertencente á idade imperial, moi probablemente ao terceiro século d.C., é considerado un dos anfiteatros máis significativos do seu xénero. Pudo ter unha capacidade para 15.000 espectadores.\nA súa forma elíptica ten unha extensión de 140m x 119m. Nel podemos observar dúas arcadas, a norte e a sur que era a que servía para dar paso aos gladiadores e ás fieras, así mesmo sábese que na entrada principal máis meridional había un acceso de entrada aos carros para os espectáculos de cuadrigas.\nO deterioro das gradas é debido ao uso das pedras como canteira para realizar as igrexas en época cristiá e a fortificación do bastión de Ortigia no século XVI por parte dos españois.\nNo entanto poden observarse aínda as dimensións da cavea para espectadores, as gradas estaban subdivididas en tres franxas horizontais, con escaleiras para poder acceder ás mesmas, ademáis está excavada na propia roca e unicamente as partes máis altas correspondentes aos asentos superiores están construídos sobre pedra engadida con posterioridade. Nas primeiras gradas, de mármore, figuran as inscripciones dos seus ocupantes que corresponden á nobreza siracusana e a grandes personaxes de relevancia de época romana tardía. Na parte superior das gradas o anfiteatro acababa cun pórtico de columnas.\nNa area pódese contemplar aínda os orificios excavados (m. 15.50×8.70) e unha profundidade de 2.50 m., cubertos na antigüidade por un entarimado de madeira, e que servían mediante un acceso subterráneo de habitáculo desde onde os escravos facían a limpeza da area e onde tiñan as ferramentas para o equipamiento do espectáculo.\nA expoliación dos españois no XVI para fortificar a cidade mermou a altura da súa cavea. Aínda son visibles os dous accesos á area, o principal, ao norte conectábase cunha praza que permitía a entrada dos espectadores, mentres que o acceso Sur é o empregado actualmente para a visita ao anfiteatro. No xardín que precede a entrada ordenáronse sarcófagos provenientes da necrópolis de Siracusa e de Megara Hyblaea.\nTexto de La Sicilia e fotos de Blanca para INCIARTE.\nEtiquetas: Arquitectura clásica, Arquitectura romana, Arte antiga, Arte clásica


O Tribunal Administrativo dá o visto bo á adxudicación a Viaqua da concesión da auga en Pontevedra - Pontevedra Viva\nRaimundo González, portavoz do goberno local, fala sobre o novo contrato da auga\nMércores 12 de Setembro, 2018 ás 17:04 do Mércores 12 de Setembro, 2018\nInvestimentos previstos na rede de abastecemento\nInvestimentos previstos na rede de saneamento\nO Tribunal Administrativo de Contratación Pública de Galicia rexeitou os recursos remitidos por Aqualia e Gestagua, dúas das empresas que se presentaron ao concurso para a adxudicación do servizo de auga en Pontevedra por un período de 20 anos.\nO tribunal tamén levantou a suspensión temporal do contrato con Viaqua, a empresa que continuará sendo responsable deste servizo en Pontevedra por un prezo de adxudicación de 5,8 millóns de euros anuais e un canon de 7.810.327 euros.\nO concelleiro responsable da área e portavoz do goberno municipal, Raimundo González, mostraba a súa satisfacción por esta resolución e sinalaba que esta decisión demostra que foi un contrato "feito con luz e taquígrafos" para destacar a "chuvia de millóns e grandes investimentos" que provocará.\nGonzález Carballo destacou que o contrato será beneficioso para a cidade porque Pontevedra converterase no primeiro municipio galego coa rede de saneamento completada e afirmou que no prazo de aproximadamente dous anos máis de dous terzos do rural contará coa posibilidade de conectarse á rede.\nO contrato establece tamén, entre outras reformas, a renovación dos servizos e reurbanización da rúa Echegaray cun investimento de 663.900 euros, a dotación de servizos para Montecelo, mellora do bombeo de auga en Monte Porreiro e a instalación de 22 estacións de bombeo de augas residuais.\nA rede de abastecemento cun investimento de 30.233.205 euros incrementarase en 153 quilómetros coa creación dun depósito en Valadares, para proporcionar auga ás parroquias de Marcón e Tomeza.\nO concelleiro espera que a próxima semana, unha vez que Viaqua presente a documentación requirida e se realicen as comprobacións técnicas, se asine o contrato.\nEsta concesión tamén abrirá a porta a unha nova ordenanza que establecerá un novo criterio na factura da auga, de forma que os usuarios paguen polo consumo real que realicen e desaparecerá a tarifa mínima actual.


O SXG convoca a todos os traballadores da comunicación, tamén aos da prensa escrita, á folga xeral este mércores | Sindicato de Xornalistas de Galicia (SXG)\nVigo: Xunto ao quiosco de prensa da Praza de España ás 11 horas.\nApoio aos que queiran exercer o seu dereito\nO Sindicato lembra que os traballadores non teñen que comunicar previamente se van exercer o seu dereito á folga. Tamén destaca que os servizos mínimos só son aplicábeis en determinados departamentos do sector público e nunca no privado.\nO SXG ponse a disposición de todos os informadores que teñan dúbidas sobre como exercer os seu dereitos ou queira denunciar presións. A central lembra que a Lei protexe o dereito á folga e que calquera represalia, por pequena que sexa, é ilegal e será declarada nula pola Xustiza.\nMotivos de sobra para a folga\nEn opinión do SXG, as razóns para acudir á folga son especialmente relevantes para os traballadores da información en Galicia. Este colectivo está a ser dos máis maltratados por esta crise e agora mesmo a situación é insostible. Malia o continúo maná de cartos públicos aos empresarios do sector, os EREs, despedimentos e peches de medios son constantes dende hai tres anos.\nMedidas como a reforma laboral e os recortes nas administracións están poñendo centos de galegos no paro e saturando aínda máis as listas de demandantes de emprego no sector. Evidentemente, isto pode provocar un aumento da xa enorme precariedade das condicións dous poucos que manteñan o seu traballo. As oportunidades para parar esta crise van sendo cada vez menos e a folga do 14-N resulta clave para amosar ao Goberno e aos grandes empresarios que están a seguir o camiño equivocado para saír da crise.\nDesde os centros de poder económico e político interpretarase que aqueles que non tomen parte activa na folga están apoian as decisións políticas e económicas seguidas polos gobernos autonómico e estatal; ditadas desde o Banco Central Europeo e Alemaña.


Aspronaga - Benvido Iago!\nVostede está aquí: Inicio A miña educación Benvido Iago!\nEste curso, do mesmo xeito que en anos anteriores, temos a sorte de poder contar cun alumno de INEF que realizará as súas prácticas en Educación Física. Chámase Iago Varela e estará uns cuantos meses no Colexio impartindo clase aos alumnos das aulas Lila e Laranxa. Despois dun período de observación, comezou xa coa intervención, e os mozos están encantados con el. Desde aquí, querémoslle dar a benvida e desexámoslle un estupendo e produtivo período de prácticas, BENVIDO IAGO!!!


O BNG traslada ao Pleno deste xoves a proposta para cambiar o nome da avenida Juan Carlos I “na busca dun consenso” - Novas - BNG de Santiago de Compostela - BNG - Bloque Nacionalista Galego\n“O nome deberá ser acordado con especialistas e consensuado na Comisión de Condecoracións, polo que estamos abertas a estudar propostas para recuperar a toponimia tradicional dese emprazamento”, explicou Navia Rivas\nBNG de Santiago 23 xuño 2020 - 14:47\nSantiago de Compostela, 23 de xuño de 2020.- O BNG de Santiago presentará no Pleno deste xoves a moción para a proposta de cambio de nome da avenida Juan Carlos I logo da investigación aberta por suposto branqueo de capitais, cobro de comisións e fraude fiscal que, xunto cos motivos que o levaron a abdicar, non o fan merecente de ser parte do rueiro compostelán. “Esperamos desde o BNG que pronto se cambie este nome de Juan Carlos I que non é digno de ter unha avenida na cidade de Santiago e animamos a que haxa o máximo consenso para sacar adiante esta proposta e a chegar a acordo para a nova designación”, explicou a concelleira do BNG Navia Rivas.\n“Xa non é só que a figura da monarquía sexa anacrónica e que, ademais, está cuestionada por amplos sectores da poboación como modelo de Estado, o que vai ligado a unha sucesión de episodios negativos que provocaron a abdicación do Rei Juan Carlos até o punto de que a Casa Real vén de retirarlle a asignación que percibía dos Orzamentos do Estado”, sinalou.\nA Fiscalía do Tribunal Supremo abriu recentemente unha investigación sobre a posíbel intervención do Rei Emérito Juan Carlos I no cobro de comisións durante o proceso de adxudicación a empresas españolas na construción da liña de ferrocarril de Medina á Meca, en Arabia Saudí, que se suma a súa presunta vinculación coa trama Nóos, ao uso de fondos reservados para fins supostamente ilícitos ou á participación en xornadas de caza de elefantes en Botswana.\n“O que queremos desde o BNG é que esta figura, máis que cuestionada, non sexa o nome dunha avenida en Compostela”, afirmou Navia Rivas. “Se ben o BNG nun primeiro momento propuxo varios nomes para o seu cambio, como avenida da República ou avenida da Liberdade, queremos deixar claro que o nome que debe recibir deberá ser acordado con especialistas e consensuado na Comisión de Condecoracións, polo que estamos abertas a estudar propostas para recuperar a toponimia tradicional dese emprazamento e que se chegue a acordo para decidir a denominación para esta arteria viaria na nosa cidade”, engadiu.\nA actual avenida Xoán Carlos I tivo con anterioridade distintas denominacións como avenida de Martínez Anido, avenida da Liberdade, Camiño Novo, Campo da Feira ou Camiño de Pontevedra, entre outros. No Pleno do 6 de maio de 1981 aprobouse o seu cambio de designación como avenida del Rey Juan Carlos I para substituír o nome de Martínez Anido, que fora ministro de Gobernación con Primo de Rivera e de Orde Pública con Francisco Franco.


Dez obradoiros para ampliar a formación de alumnado e cidadanía no segundo cuadrimestre | Universidade de Vigo\nDez obradoiros para ampliar a formación de alumnado e cidadanía no segundo cuadrimestre\nAberta inscrición en dez talleres promovidos pola Vicerreitoría, que suman máis de 200 prazas\nOito novas propostas forman parte dos talleres que se celebrarán entre febreiro e xuño\nA oferta de obradoiros de Extensión Universitaria do campus abrangue dez propostas\nA impresión 3D forma parte de novo do programa de obradoiros do campus\nCiencias da Educación e do Deporte acollerá de novo un curso de iniciación á escalada\nUn novo obradoiro dará continuidade ao curso de iniciación na lingua de signos celebrado este cuadrimestre\nDUVI Pontevedra 21/12/2018\nAs relacións entre videoxogos e literatura, lingua de signos, escalada, preparación de exposicións en público, creación de páxinas web, programación de microcontroladores, impresión en 3D, o uso do coaching na docencia, as técnicas reprográficas e os procesos creativos baseados no corpo e no movemento. Estas son as dez temáticas nas que tanto a comunidade universitaria como o conxunto da cidadanía poderá afondar no segundo cuadrimestre da man dos obradoiros de Extensión Universitaria promovidos pola Vicerreitoría do campus. Desde este venres permanece aberto o prazo de inscrición nestes dez cursos, que ofrecen no seu conxunto máis de 200 prazas e que se desenvolverán nos diferentes centros do campus entre os meses de febreiro e xuño.\n“Para nós é importante que haxa unha formación complementaria que poida abordar temas que ao mellor non forman parte do día a día das titulación”, sinala o vicerreitor Jorge Soto dun programa de obradoiros que busca complementar a formación do alumnado do campus, pero tamén ofrecer un achegamento a “temáticas moi actuais” á cidadanía. Cun abano de prezos que vai dos 15 aos 73 euros e un desconto do 35% para os e as integrantes da comunidade universitaria, a preinscrición nestes dez obradoiros pode realizarse xa na plataforma Culturxest.\nOito novas propostas\nEntre os dez obradoiros que se desenvolverán no segundo cuadrimestre, oito prográmanse no campus por primeira vez, como é o caso de Creación de páxinas web e posicionamento con WordPress, un taller dirixido a iniciarse no manexo desta plataforma e nos conceptos básicos do deseño e creación de contidos optimizados para buscadore. Impartido polo profesor de Ciencias Sociais e da Comunicación Xabiér Rolán e os desenvolvedores web Juan Hernando e Wajari Velásquez, desenvolverase na Aula Tecnolóxica da Vicerreitoría a partires do 6 de febreiro, data na que tamén está previsto inicio, na EE Forestal, do curso Desenvolvemento de proxectos de IOT e fundamentos de programación, dirixido polo alumno Esteban Oubiña e centrado en afondar en diferentes aspectos relacionados coa programación de microcontroladores, a robótica e a utilización de sensores.\nEntre o 11 e o 15 de febreiro, Belas Artes acollerá outra das novidades desta programación, o taller de iniciación teórico-práctico nos procesos reprográficos Erro é ben, que dirixe o alumno de doutoramento da facultade Marcos Covelo e que iniciará aos e ás asistentes na impresión risográfica. Tamén o 11 de febreiro dará inicio, en CCSS e da Comunicación, Videoxogos e literatura. Dous medios un mundo, un curso dirixido pola profesora Beatriz Legerén e que ten como propósito ofrecer un achegamento ao estudo interdisciplinar da narrativa, promovendo un estudo comparado de videoxogos e literatura.\nOutra das novidades desta convocatoria de obradoiros é o curso O coaching na aula: mellora das túas habilidades docentes, que dirixe o profesor de Ciencias da Educación e do Deporte Rubén Domínguez e que se desenvolverá nesta facultade entre o 4 e o 25 de marzo co propósito de achegar ao alumnado os coñecementos fundamentais sobre a aplicación na aula desta ferramenta. Tamén en marzo, dará inicio nesta facultade o obradoiro Comunicación e linguaxe: Prepárate para a exposición en público, un curso impartido pola profesora Martina Area xunto á logopeda Coral Guillén é a psicóloga Amalia Morato que afondará en aspectos como as técnicas para captar a atención do espectador, o traballo da autoestima ou o control dos medos e a ansiedade ante unha presentación pública.\nXa a partires do 27 de marzo, desenvolverase en Belas Artes o taller Corpo, espazo e movemento na práctica artística, dirixido a afondar nos modos de xerar procedementos artísticos explorando as diferentes relacións entre o corpo, o movemento e o sinal gráfico que xeran un tempo e un espazo determinado, que impartirán a artista e alumna de doutoramento Yolanda Ríos e a graduada en Belas Artes e fisioterapeuta Laura Álvarez. Ao mes seguinte, sumarase a esta oferta formativa Comunícate coas mans II, obradoiro que dá continuidade ao curso de iniciación na lingua de signos dirixido pola profesora Ana Fernández Soneira que se desenvolveu neste cuadrimestre, e no que esta investigadora, xunto á intérprete Alba Puentes e o profesor de lingua de signos Manuel Lema buscarán profundar no coñecemento da lingua de signos española.\nDúas propostas xa consolidadas\nXunto a estas oito novidades, este programa de obradoiros complétase coas novas edicións de dous talleres xa presentes na oferta de Extensión Universitaria do campus nos últimos anos. Por unha banda, entre o 5 de febreiro e o 9 de abril, a Casa das Campás acollerá un novo curso de iniciación á impresión 3D que coordina o técnico informático José Manuel Rodríguez e no que se abordará tanto a montaxe dunha impresora como o deseño de modelos tridimensionais e os diferentes materiais que se poden empregar. Xa entre o 5 de abril e o 10 de maio, Ciencias da Educación e do Deporte acollerá de novo Iniciación á escalada en rocódromo, un curso dirixido polos profesores Águeda Gutiérrez e Diego Alonso e impartido polo guía nacional de escalada e responsable de tecnificación da Federación Galega de Montañismo José Juan Domínguez, coa participación tamén do director da Escola Galega de Alta Montaña, David Pérez.\nO grupo HealthyFit constata as posibilidades da realidade virtual como ferramenta terapéutica para persoas con Párkinson


» Da gusto ver a tantos rapaces e rapazas participando»\nAgustín Reguera alcalde de Soutomaior e Noelía Ocampo concelleira de Xuventude estiveron presentes na entrega de agasallos do X concurso Verbas para Comunicar, un concurso que xa está máis que consolidado entre a mocidade dos colexios do Manuel Padín Truiteiro e o Santiago Apóstol. Verbas para Comunicar organízase polo día das Letras Galegas. Este concurso que nace co fin de promover o uso da nosa lingua entre a xente nova tanto en contextos formais como informais vai xa pola súa décima edición.\nPara o alcalde de Soutomaior comentou que » é un gusto ver participar a tantos rapaces e rapazas» neste X ano participaron un total de 276 persoas repartidas entre as categorías A e B nas modalidades de redacción e audiovisua.\nPara a concelleira de Xuventude Noelía Ocampo este concurso e xa unha cita obrigada dentro da súa concellería .\n← Entrega de premios do certame » Verbas para Comunicar»\nPleno extraordinario en favor da Sanidade Pública →


Vieiros: Galiza Hoxe - A CRTVG recoñece a mala "calidade lingüística" dos seus profesionais\nNun escrito remitido ao BNG\nEn resposta a unha pregunta do BNG no Parlamento, o ente público galego asegura estar adoptando medidas ao respecto. Os nacionalistas apostan por unha nova Lei da compañía que normalizace o uso do galego.\nRedacción - 13:50 23/10/2007\nTags: Bieito Lobeira BNG CRTVG galego normalización lingüística Parlamento Galego precariedade laboral\nO BNG avoga, ante a perspectiva da reforma, que a nova Lei de Compañía Radio Televisión de Galicia (CRTVG) recolla un instrumento ao servizo da normalización do galego co obxectivo de paliar a "mala calidade lingüística" dos profesionais que traballan no ente público.\nO coordinador do grupo parlamentario do BNG, Bieito Lobeira, fixo esta proposta á vista da resposta remitida pola dirección da CRTVG a unha pregunta do deputado, na que se puña en dúbida a calidade e a capacitación lingüística dalgúns presentadores do medio público.\nA resposta da compañía: "a capacitación lingüística ten que mellorar na CRTVG"\nNo seu texto, a dirección da CRTVG recoñece que o panorama ao respecto da calidade da lingua entre os profesionais é "manifestamente mellorábel", -"a calidade e maila capacitación lingüística, en xeral, teñen que mellorar nos medios de comunicación públicos galegos para cualificala de óptima"-, e lembra que se trata dun problema "herdado" do pasado, debido, sobre todo, aos procesos de selección de persoal "non axeitados" e á "excesiva temporalidade" dos traballadores, que os novos directivos ían contratando por medio de empresas de traballo temporal (ETT's), sen pasaren as probas lingüísticas de acceso.\nA todos estas eivas, din dende a CRTVG no seu escrito, estanlles facendo fronte mediante a adopción de medidas diversas, como a de "ser máis rigorosos á hora de levar adiante as próximas ofertas de emprego, -a última é de 1992-" para conseguir que "o persoal da CRTVG acredite o seu pleno dominio oral e escrito da lingua naquelas categorías profesionais que así o precisen".\nA dirección do ente público tamén salienta a posta en marcha dun Servizo de Normalización, incluído no organigrama da Compañía, para poder unificar criterios e optimizar o traballo dos xornalistas, xa que, segundo a propia compañía, "tal área de responsabilidade non existía na estrutura directiva da CRTVG, de xeito que os lingüistas que traballaban na CRTVG e as súas sociedades dependentes levaban a cabo o seu labor sen ningún tipo de dirección e coordinación", cousa que, segundo din, mudou en outubro de 2005 coa chegada da nova directiva e o nomeamento dun responsable nesta área de traballo.\nTamén comentan que están a mudar a precariedade laboral dos lingüistas e que agora están a traballar na elaboración dun novo manual de estilo, a posta en marcha na súa web dunha páxina de recursos lingüísticos e a elaboración dunha base de datos léxica, un nomenclátor. Tamén comentan que arestora, após os programas de deportes e informativos da TV, dos programas da radio e das conexións en directo dos dous medios estanse a facer correccións do código lingüístico dos xonalistas.\nRegular a calidade lingüística cunha nova lei\nPara Lobeira o recoñecemento dos problemas lingüísticos por parte da CRTVG e o proxecto de creación dun instrumento de normalización é un paso importante, mais considera que este tipo de actuacións e outra serie de compromisos concretos a prol da calidade do idioma e da súa normalización deben estar regulados dalgún xeito ou incorporarse na nova Lei.\nO deputado anunciou que o BNG vai traballar nesta perspectiva e vai facer un seguimento dos traballos que xa se están a realizar para mudar esa situación de "mala capacitación lingüística en xeral" dos medios de comunicación públicos galegos, tal e como recolle a resposta do ente público.\nA dirección da CRTVG respondeu a unha pregunta do coordinador do grupo parlamentario do BNG, Bieito Lobeira


Narón-Alumnado do CPI do Feal estreou, no paseo de Xuvia, a estrutura para depositar tapóns de plástico – Galicia Ártabra Digital\n4 junio, 2021\tComentarios desactivados en Narón-Alumnado do CPI do Feal estreou, no paseo de Xuvia, a estrutura para depositar tapóns de plástico 586 Vistas\nA alcaldesa, Marián Ferreiro, e os edís de Seguridade Cidadá e Servizos, Román Romero e Ibán Santalla, desprazáronse na mañá deste xoves ao paseo de Xuvia con Pedro Caneiro, integrante do equipo de Educación Viaria do Concello, para participar, xunto con alumnado de sexto curso C do CPI do Feal na inauguración dunha estrutura con forma de corazón para depositar tapóns de plástico.\nFerreiro agradeceu a iniciativa dos escolares para colocar unha estrutura con esta finalidade, xa que foi unha proposta presentada aos Consellos de Participación Infantil celebrados durante este curso. O delegado e o subdelegado do curso foron os responsables, xunto coa alcaldesa, de descubrir a estrutura, que dispón de dous orificios para depositar os tapóns co fin de que posteriormente se reciclen. “Quero felicitarvos de novo polo traballo realizado para que poidamos estrear esta estrutura na que se poden depositar xa tapóns de plástico que se reciclarán, contribuíndo deste xeito ao coidado e respecto do medio ambiente”, asegurou a alcaldesa.\nOs escolares, que aseguraron que lles gustou o resultado final da súa proposta, depositaron xunto con Ferreiro os primeiros tapóns de plástico na estrutura, da que se instalarán máis no termo municipal.\nA de este xoves foi a segunda iniciativa que escolares da cidade propuxeron ao Concello a través dos Consellos de Participación Infantil e que se materializou, tras entregar hai unhas semanas dispensadores de bolsas para recoller excrementos de cans, proposta esta última de escolares de sexto de Primaria do colexio Ayala.\nPrevio Narón-O Concello abrirá o prazo para comunicar a realización das fogueiras San Xoán e San Pedro\nSiguiente Yolanda Díaz se aparta de la sucesión en Podemos para evitar que le salpiquen acusaciones de corrupción


Profesións e afeccións | Opinión de Afonso Becerra | Erregueté\nValentín Varela e colegas do teatro amador no obradoiro de Creación escénica e dramaturxia. I Xornada Formativa do Teatro Amador Galego da FETEAGAL\nTeimo en pensar que as profesións son algo máis ca un traballo para ganarse a vida.\nSe temos a sorte de que a profesión sexa a nosa vocación, entón xa temos moito ganado.\nGústenos máis ou menos, a profesión, calquera que sexa, vai ocupar unha boa parte da noso tempo vital.\nTeimo en pensar que a profesión que exercemos acaba por incorporarse e integrarse, dalgún xeito, á nosa personalidade. Dentro dos trazos distintivos individualizadores socioculturais está a profesión. Malia que poida semellar un trazo caracterolóxico común a todas as persoas dese gremio, a súa interxección con outros trazos físicos, biolóxicos, psicolóxicos e culturais, acaba por singularizar unha identidade individual.\nTeimo en pensar que as actrices e actores, por exemplo, pertencen a un sector profesional que, dalgún modo, forxa un carácter especial. Unha personalidade relacionada coa empatía, coa capacidade de poñerse nos zapatos dos demais, coa resiliencia e a resistencia. Un modo de ser derivado da loita por vivir do seu traballo, pouco valorado polo xeral, a non ser que sexan protagonistas de series de ficción ou películas de éxito. Penso nas actrices e nos actores das pequenas compañías de teatro, das que non son famosas, das que actúan en salas pequenas.\nA profesión de actriz e actor, ademais, implica moita coraxe para expoñerse ante un público, para presentarse a castings e tirar para adiante aínda que non sexan as seleccionadas. Coraxe para asumir o ridículo, o fracaso, o erro… circunstancias connaturais aos ensaios e á investigación práctica nas artes vivas, onde é tan importante arriscarse a probar, a experimentar, a errar. Coraxe para traballar desde a vulnerabilidade e a nudez, porque o escenario íspenos e porque a interpretación é un labor máis de observación, porosidade e escoita, que de impoñer. E ao mesmo tempo, unha insubornable convicción, así como unha capacidade de acción e reacción áxil, dinámica e atractiva. Porque toda actriz, todo actor, sabe enfeitizar e seducir e posúe a arte da elocuencia non só no xeito de falar, senón tamén de mirar, xesticular, moverse, expresarse, captar a atención.\nNestes últimos tempos podemos comprobar como un ex-actor, Volodímir Zelenski, presidente de Ucraína, fai gala de algunhas destas características de maneira brillante.\nNesa mesma órbita está Ajmed Zakayev, segundo a prensa, o rebelde checheno máis odiado polo presidente ruso Vladimir Putin, que vive exiliado tras deixar a súa carreira como actor, para alzarse en armas contra Moscova e rematar sendo o primeiro ministro da república non recoñecida de Chechenia. Porén, Putin non profesou de actor, nin ten a sensibilidade que outorgan as artes vivas. Putin foi tenente coronel da KGB e iso imprime outro carácter e algo máis que prefiro non pensar.\nIncluso as persoas do teatro amador comparten trazos caracterolóxicos coas profesionais da escena. Quizais porque a nosa dedicación do tempo libre, cando é unha paixón, tamén acaba por incorporarse ao que somos.\nEsta pasada fin de semana santa, do 14 ao 17 de abril, fun convidado ás I Xornadas Formativas do Teatro Amador Galego, organizadas por FETEAGAL (Federación de Teatro Amador Galego), coa axuda da Deputación de Ourense. Foron inauguradas pola actriz e activista feminista Mariana Carballal, no Centro Cultural Marcos Valcárcel de Ourense, e celebradas no Multiusos de Cea, na Casa da Cultura de Vilamarín e no Liceo de Ourense, con obradoiros impartidos pola actriz Rosa Puga (Interpretación), o actor Miguel Canalejo (Improvisación) e por min (Creación escénica e dramaturxia). Unhas xornadas que se complementaron coa experiencia culinaria, monumental e paisaxística da zona.\nFascinoume comprobar o seguinte: á marxe das idades diversas e tamén das profesións, as actrices e actores de teatro amador de Galiza e de Asturies, de onde acudiu unha nutrida comitiva, teñen algo importante en común. Hai nelas unha sensibilidade especial, ganas de compartir, atrevemento e unha vontade por estar máis vivas, por ser felices, por facer o que lles gusta. Hai quen se empeña en conseguir poder ou diñeiro e hai quen se empeña en facer o que lle gusta e en dar gusto aos demais, e iso creo que marca unha diferenza substancial.\nEntre os participantes encontreime con Valentín Varela (Oza dos Ríos, 1948), un xubilado que foi torneiro, primeiro para a fábrica Barreiros da Coruña, con 18 anos, e despois, entre 1961 e 1967 para a Citröen en Francia. No Departamento 28, en Eure-et-Loir, Valentín foi actor do Grupo Artístico Reflejos de España, que estaba integrado por obreiros, sobre todo albaneis e metalúrxicos, e algúns exiliados. O grupo estaba comandado polo granadino Antonio Cañete Rodríguez, un ebanista do partido anarquista, que xa estivera preso nun campo de concentración fascista en España, tanto el como a súa muller, ela morrera alí.\nO Grupo Artístico Reflejos de España pertencía ás Xuventudes Libertarias de Francia, un partido anarquista. Representaban pezas teatrais, como La barca sin pescador de Alejandro Casona, Tierra roja de Alfonso Sastre, e escenificaban poemas como “Pena negra” e “La casada infiel” de Federico García Lorca, “La desesperación” de José de Espronceda. Tamén representaran unha obra titulada La muerte de García Lorca, onde Valentín interpretara o dramaturgo e poeta granadino. Valentín lémbrase, con risa, do día no que Antonio Cañete tivo que substituír ao actor que facía de Garda Civil e como, despois de insultar e ameazar ao seu personaxe, a Lorca, lle daba unha hostia que, ese día non foi de ficción. O director era un tal Arrufat e tamén viñan, ás veces, actores exiliados que lles axudaban con algunhas indicacións. Coas funcións que facían en teatros municipais do Distrito 28, Eure-et-Loir, como Chartres, incluso nos locais dos Bombeiros de Dreux, en Ébreux na Normandía, en Tréville no Languedoc-Rosellón, recadaban diñeiro para enviar a España, para os xuízos e para axudar ás persoas que estaban sendo represaliadas polo réxime franquista.\nValentín Varela volveu para Galiza hai anos, establecida xa a democracia. En 2020 fundou, xunto a David Vázquez, o rapaz que é presidente da FETEAGAL, o grupo de teatro amador ESTETA de Taboadela (Ourense) e, ademais, tamén participa noutros dous grupos.\nMalia a un ictus que, hai uns doce anos, o obrigou a recuperar a fala e a motricidade perdidas, e a outros problemas de saúde, o Valentín é un home afable, animado e alegre, cunha capacidade de xogo envexable e contaxiosa.\nEntre as participantes de Asturies tamén estaba Maruja Zapico García, do grupo Selena Teatro de Soto del Barco, unha muller que anda cerca dos oitenta anos e que leva dúas próteses nos xeonllos, outro exemplo encomiable de conxunción entre vitalismo, espírito lúdico, sensibilidade e capacidade de superación.\nSen dúbida, a profesión de actriz ou actor, e a paixón polo xogo escénico, que compartimos coas persoas que integran grupos de teatro amador, forxa seres humanos especiais.\nMaruja Zapico e colegas do teatro amador no obradoiro de Creación escénica e dramaturxia. I Xornada Formativa do Teatro Amador Galego da FETEAGAL


As enigmáticas e dramáticas esculturas de Philip Jackson | Creatividades en liña\nAs enigmáticas, poderosas e dramáticas esculturas de Philip Jackson\nTráennos as enigmáticas esculturas de Philip Jackson sensacións bastante estrañas cando as miramos. Algunhas esculturas que mostran personaxes que se poderían sacar do inframundo ou incluso doutro planeta e aquí reside a gran mestría deste escultor á marxe do gran traballo que realiza no aspecto artesán.\nPhilip Jackson é un recoñecido escultor que ten a capacidade de transmitir a condición humana a través da linguaxe no corpo que posúe cada unha das súas esculturas. Unha mensaxe poderosa que toca algo escuro do humano pero que ao mesmo tempo provoca todo tipo de sensacións para os que teñen a sorte de case tocar as súas obras.\nPotente e fermosamente esculpido as poses de cada obra de Jackson son en si mesmos case un drama que podería pertencer a unha obra de teatro cun alto sentido neste mesmo. Unha obra escura como a roupa que cubre estes personaxes creada pola mente de Jackson e que tamén acepta poñer máscaras a algúns deles, coma se puidésemos estar antes dunha das películas de Stanley Kubrick con Eyes Wide Shut.\nA súa mirada é tan sutil como a obra que podes ver nestas mesmas liñas a muller que ritma os seus pasos cunha forma graciosa para expresar isto e que parecía que en calquera momento ía poñer a planta do pé na area para dar o seguinte paso.\nSe queres saber máis sobre este artista, podes pasar por alí o seu propio sitio web oficial onde podes gozar de máis das súas esculturas que teñen predilección o escuro, o estraño, o dramático e o evocador. Un artista a seguir cunha gran carreira.\nCamiño completo ao artigo: Creativos en liña » xeral » Artistas » As enigmáticas, poderosas e dramáticas esculturas de Philip Jackson\nFotografía de Boudoir: consellos para desenvolver a súa primeira sesión de fotografía erótica\n12 alternativas ao cómic sen que todo deseñador debería saber


Feixoo lamenta non poder acudir á mobilización de Jusapol por mor da axenda.\nO presidente da Xunta, Alberto Núñez Feixoo, deu conta dos acordos tomados polo Goberno galego na súa reunión semanal. (Foto: Arxina)\nRedacción 19:21 do 26 de novembro de 2021\nO PP galego estará representado na manifestación convocada pola entidade de policías e gardas civís Jusapol para este sábado, 27 de novembro, en Madrid contra a reforma da Lei de Seguridade Cidadá, coñecida como 'lei mordaza'. Así o anunciou o presidente da Xunta da Galiza, Alberto Núñez Feixoo, que nesta sexta feira deu o seu apoio á protesta á vez que lamentou non poder acudir por razóns de axenda.\nRepresentantes destacados do PPdeG, como o propio secretario xeral, Miguel Tellado, participaron nas protestas da cuarta feira.\nFeixoo subliñou que ten "axenda desde hai tempo" no ámbito da pesca e que por iso non estará no protesto.\nNoutra orde de asuntos, o mandatario galego participou na xornada "O reto da transición enerxética das empresas da Galiza", organizada por Repsol e pola Cámara de Comercio. Nela, alertou das consecuencias dunha transición enerxética "abrupta" e defendeu a necesidade de planificación.\nPola súa banda, o presidente de Repsol, Antonio Brufau, que tamén interviu no evento, pediu, na mesma liña que o manifestado por Núñez Feixoo, que a transición sexa "xusta" e que se teña en conta o "valor estratéxico" da industria.\nNa súa intervención, o mandatario galego mostrouse moi crítico coa suba do custo da enerxía, que é "tres veces maior que en novembro de 2020". Para Feixoo, isto agrava "as dificultades" dalgunhas "industrias estratéxicas para a Galiza".\nAliás, Antonio Brufau expuxo que desde Repsol traballan en dúas liñas de traballo para a Galiza e A Coruña. Un dos proxectos consiste na utilización do biogás que se obtén na planta de residuos de Albada, na Coruña, para transformalo en hidróxeno renovábel, que se utilizará para a obtención de combustíbeis líquidos de baixo carbono.\nO presidente da entidade informou de que presentarán proximamente este proxecto ao Concello da Coruña.\nPor outra banda, Brufau aludiu á firma recente do acordo entre as empresas Naturgy, Reganosa e Repsol para estudar a viabilidade dun "gran proxecto de reciclaxe de xurros e outros residuos industriais". O proxecto, segundo dixo, será descentralizado pola xeografía galega e contará con até 16 plantas de tratamentos de xurros e cinco grandes plantas para obter biogás industrial.\nmordaza lei mordaza Feixoo jusapol


O tráfico internacional de Lavacolla subíu en maio un 25% – Galicia 24 Horas\nO tráfico internacional de Lavacolla subíu en maio un 25%\nBy Redacción on 12 junio, 2014 Comentarios desactivados en O tráfico internacional de Lavacolla subíu en maio un 25%\nNos cinco primeiros meses do ano, o aeroporto de Santiago suma preto de 140.000 pasaxeiros nas súas conexións internacionais regulares. No mes de xuño inaugúranse as novas conexións a Roma e Amsterdam, co que o aeroporto terá a maior conectividade internacional da súa historia.\nO aeroporto de Santiago sumou 41.351 pasaxeiros nas súas conexións internacionais directas no mes de maio, o que representa un crecemento do 25% respecto dos 32.971 pasaxeiros que houbo nestas conexións no mesmo mes do ano pasado. Trátase dun crecemento importante, sobre todo tendo en conta que o ano 2013 xa foi o ano con maior tráfico internacional na historia de Lavacolla.\nO crecemento no tráfico internacional no aeroporto de Santiago no mes de maio debeuse en gran medida a dous factores: a inauguración da nova conexión de Vueling con Bruxelas, un destino demandado tradicionalmente polo sector turístico da cidade, e ás conexións coas que conta a cidade dende hai meses, pero que non estaban aínda dispoñibles en maio do ano 2013, Londres-Gatwick e Estambul, que comezou a operar a mediados de maio do ano pasado.\nA previsión é que o tráfico internacional continúe aumentando no aeroporto de Santiago respecto dos anos precedentes, xa que en xuño Vueling engadirá dúas novas conexións con mercados turísticos estratéxicos para a cidade: Roma e Amsterdam. Con estas conexións, o aeroporto de Santiago terá a maior conectividade internacional da súa historia, con enlaces directos a: Roma, Bruxelas, Amsterdam, Londres Stansted, Londres Gatwick, Frankfurt, Milán, París, Dublín, Estambul, Xenebra, Zurich e Basilea.\nCos datos do mes de maio, as conexións internacionais directas de Lavacolla suman xa preto de 140.000 pasaxeiros, cando no mesmo período do ano pasado superábanse lixeiramente os 100.000. Estes datos van na liña do obxectivo que se marcou dende comezo de ano dende o Concello: que o aeroporto de Santiago alcance por primeira vez na súa historia os 400.000 pasaxeiros en conexións internacionais, superando deste xeito en máis de 50.000 pasaxeiros o récord que se conseguiu o ano pasado.\nO tráfico internacional de Lavacolla subíu en maio un 25% added by Redacción on 12 junio, 2014


As dúas xornalistas viguesas participan este xoves no acto que o Concello organiza no stand de Turespaña na feira para amosar as potencialidades turísticas da cidade co Nadal e a campaña Cíes, Patrimonio da Humanidade como “grandes bandeiras”.\nA presentación de Vigo na Feira Internacional de Turismo en Madrid terá lugar este xoves, ás 16 horas no espazo de Turespaña. “Quixemos estar no máis importante stand de Fitur”, apuntou o alcalde, que explicou tamén que, “ao principio estará con nós a Ministra de Turismo, Reyes Maroto, e iremos co slogan Vigo, o mundo na cidade, tal e como reflicte o adianto do vídeo que amosou ante os xornalistas na rolda de prensa celebrada este martes.\nO vídeo que se proxectará durante a presentación en Fitur é “fantástico” e amosa todo o que Vigo ofrece “con dúas grandes bandeiras Cíes, Patrimonio da Humanidade e o Nadal de Vigo”. Con todo, matizou que a mostra da “nosa capacidade turística tivémola o domingo” co apagado da iluminación, que espertou o interese e ocupou espazo “en tódalas televisións de España”.\nA presentación estará conducida pola xornalista Paula Montes (Cadena SER e Televigo) e por Alba Lago, viguesa, “gran profesional” e presentadora de Informativos Telecinco, “a quen lle agradezo moito que estea con nós. É unha muller nova de dilatada carreira, que vai cooperar con nós en difundir o programa turístico da cidade de Vigo”, expuxo o alcalde.\nNo acto estarán presentes tamén xornalistas, operadores turísticos e profesionais do sector con limitacións de aforo por seguridade Covid.


Venus de Lespugue - Wikipedia, a enciclopedia libre\nRéplica da Venus de Lespugue.\nA Venus de Lespugue é unha estatuíña de marfil que constitúe unha das máis célebres representacións femininas da Prehistoria, formando parte das coñecidas como Venus paleolíticas.\n1 Contexto arqueolóxico\nFoi descuberta en 1922 por R. et S. de Saint-Périer na cova dos Rideaux en Lespugue, en Haute-Garonne (Alto Garona). Cando a escavación estaba a rematar, un último golpe de pico sacou a luz a estatua, pero a danou. A escavación permitiu precisar a idade que se data entre 26.000 anos e 24.000 anos a. de C.\nO material é marfil de mamut. Logo da rotura na descuberta, foi restaurada: mide 14,7 cm de alto, 6 cm de ancho e 3,6 cm de espesor.\nA forma xeral corresponde aos cánones estilísticos postos de relevo por A. Leroi-Gourhan: os seos, o ventre e os cadrís inscríbense nun círculo, arredor do cal un rombo inclúe a cabeza e as pernas.\nA cabeza é pequena e ovoide, desprovista de detalles anatómicos que individualicen un rostro. Nela hai uns trazos gravados, máis ou menos paralelos, que poden interpretarse como unha cabeleira. Seos e nádegas son voluminosas, practicamente esféricas. As pernas son curtas e terminan cuns esbozos de pés.\nSobre a parte dorsal, unha serie de estrías lonxitudinais paralelas parten desde un trazo horizontal situado so as nádegas. Estes elementos teñen sido obxecto de varias interpretacións, especialmente pénsase que representan unha sorte de saia ou pano.\nA Venus de Lespugue forma hoxe parte das coleccións do Musée de l'Homme (Museo do Home) en París.\nTraído desde "https://gl.wikipedia.org/w/index.php?title=Venus_de_Lespugue&oldid=4762328"\nÚltima edición o 15 de xuño de 2018 ás 08:41\nA última edición desta páxina foi o 15 de xuño de 2018 ás 08:41.


A Galiza é un dos territorios dentro do Estado con maior grao de privatización dos seus servizos sanitarios. Ocupa o quinto posto no ranking de sanidade 'privatizada' entre as 17 comunidades, segundo o baremo que publica a Federación de asociacións para a defensa da sanidade pública (Fadsp). A Galiza avanzou tres postos desde 2019 —de oitava a quinta— en privatización.\nphoto_camera Feixoo, á esquerda, e García Comesaña -cando aínda non era conselleiro de Sanidade-, á dereita, nunha imace de arquivo quirófano (Foto: Xunta da Galiza)\nAlberto Núñez Feixoo despediuse na quinta feira presidindo o seu derradeiro Consello da Xunta e afirmando que unha das cousas das que máis "orgulloso" estaba dos seus 13 anos de Goberno eran "os datos en sanidade". Unha afirmación feita cando estaba a saír do forno o informe A privatización sanitaria das Comunidades Autónomas 2022, elaborado pola Fadsp.\nUn estudo no que a Galiza figura como o quinto territorio do Estado en grao de privatización da súa sanidade. No informe de 2019 figuraba no posto oitavo e en 2020 no sexto. Avanzou tres posicións en 'privatización' en tres anos.\nO Consello de Contas cuestiona os concertos do Sergas coa sanidade privada\nO documento afonda no que cualifica como "importante e crecente" peso que está a gañar a sanidade privada e que vai da man do progresivo "deterioro" da sanidade pública, segundo o portavoz da Federación, Mariano Sánchez.\nO informe analiza toda unha serie de variábeis, desde o gasto en seguros privados até o equipamento de alta tecnoloxía dos hospitais privados, pasando pola porcentaxe de camas sanitarias 'privadas' ou consultas en especialistas da privada; e así até un total de oito criterios.\nA puntuación media no Estado, en base a estas oito variábeis, é de 20,5 puntos sobre un máximo de 37 posíbeis. A Galiza obtén 23 e sitúase coma o territorio cun "grao intermedio de privatización" que está máis perto de pasar a "elevado grao de privatización", grupo no que están Madrid, Catalunya, Balears e Canarias.\nGasto en seguro privado\nA Galiza rexistra un gasto en seguros privados ao ano por persoa de 121 euros, mentres que o gasto sanitario de peto per cápita —aquel derivado de prestacións que non cubre o sistema público, por exemplo, odontoloxía— é de 457 euros anuais. Un de cada tres equipamentos sanitarios de alta tecnoloxía na Galiza están na sanidade privada e a porcentaxe de camas hospitalarias privadas sobre o total é de cinco de cada cen. O número de consultas anuais a especialistas do sector sanitario privado por 1.000 habitantes está en perto de 400 e a porcentaxe do gasto sanitario que se dedica a contratar con centos privados sitúase na Galiza en 6,5%.\nA Plataforma SOS Sanidade Pública denunciaba recentemente que "25% da atención sanitaria na Galiza xa se presta en hospitais privados". A estes datos únense os publicados por Nós Diario na quinta feira a respecto de que o Sergas derivou á sanidade privada máis de 300.000 probas diagnósticas e 117.000 cirurxiás nos últimos cinco anos.\nA Xunta entrega 205 millóns á sanidade privada\nUrxencias ao límite\nA xunta de persoal da área Sanitaria de Vigo denunciou esta sexta feira a "situación límite" dos profesionais do servizo de urxencias do Hospital Álvaro Cunqueiro polo "aumento inasumíbel" das cargas de traballo.\nSanidade SOS Sanidade Pública Sanidade privada


Festa da Filloa en Valongo\nA parroquia de Valongo vai celebrar mañá sábado a XXXIX Festa da Filloa, a cita gastronómica máis antiga do Concello de Cerdedo-Cotobade e na que se servirán 5.000 filloas para os milleiros de visitantes que se agardan nesta edición que, como é habitual, enmárcase nas festas patronais da Virxe do Libramento.\nOs festexos foron presentados esta mañá polo presidente municipal, Jorge Cubela, e representantes da comisión organizadora. Explicaron que o certame culinario comezará ás 18.00 horas e contará coa participación de vinte filloeiras, que competirán polos distintos premios. Cómpre lembrar tamén que as filloas poranse á venda a un prezo de 50 céntimos a unidade.\nPolo demais, os organizadores indicaron que están “moi ilusionados” con esta cita, pero aínda máis coa 40ª edición que se celebrará en 2018. Deste xeito, anunciaron que haberá “moitas sorpresas, festa rachada e un amplo programa” para conmemorar as catro décadas de vida. Cubela felicitoulles pola “longa traxectoria” desta festa e por tela convertida “nunha importante referencia gastronómica das Terras de Pontevedra” ao tempo que lles brindou “todo o apoio necesario” desde o Concello.\nEn canto ás festas da Virxe do Libramento, arrancan esta noite ás 20.00 horas cunha gran churrascada con rosca e queimada e coas actuacións de La Clave e a discoteca móbil La Mega. Ademais, sortearase un abanico de bolillos, unha fin de semana na Illa da Toxa e un xamón.\nXa mañá, haberá un pasarrúas dos Afoutes do Canón de Pau, misa solemne ás 13.00 horas e posterior actuación deste grupo. Pola tarde, e tras a Festa da Filloa coa charanga Charandonga, haberá animación infantil co contacontos Codio e Miolo e verbena coas orquestras Bambolea e Ritmo.\nPara finalizar, o domingo haberá desfile da Unión Musical de Tenorio e concerto desta banda tras a misa solemne das 13.00 horas.


MARCOS ARAUJO ARBITRA O MUNDIAL MÁSTER DE LOITAS OLÍMPICAS | FEGALOITA\n08 oct 2019 Fegaloita\nO colexiado Marcos Araujo Pereira (Vigo, 1974), é o único árbitro nacional no Campionato do Mundo Máster, que terá lugar do 7 ó 13 de Outubro en Tbilisi (Georgia).\nMarcos Araujo, que ten licenza polo Club San Ignacio de Vigo, foi o colexiado designado pola Federación Española, para representarnos nesta cita mundialista. A súa ampla experiencia internacional e o sea dominio dos idiomas oficiais da UWW, fan de Marcos Araujo, un dos xuíces con maior proxección internacional do noso país.\nNa mesma competición, tomará parte Roberto Estévez Álvarez (Vigo), e actual bicampeón do mundo máster de Loitas Olímpicas, como o mellor referente dos deportistas Españóis, desprazados a Tbilisi.\nRoberto Estévez, do Club Cidade de Vigo, tratará de acadar o seu Terceiro entorchado mundial.


Actualidade / Atletas / Competiciones / Noticia destacada\nA Escola Celta Atletismo volve a organizar este verán o «CAMPUS DE VERÁN CELTA«, unha vez que o Covid-19 quere deixarnos pouco a pouco. Unha actividad lúdica, na que os vosos fillos e fillas gozarán do atletismo e outras actividades, o mesmo tempo que ofrecemos un servicio de calidade ás familias no inicio das vacacións estivais. O «CAMPUS DE VERÁN CELTA» terá lugar\n· Foto portada: C.A. Monzón. A pasada fin de semana, vivimos unha desas xornadas nas que a ilusión, a emoción e porqué non dicilo, unha boa ración de nervios foron as protagonistas na derradeira xornada da Liga Nacional de Clubes 2021. Un ano máis, tanto o equipo masculino coma o feminino, reafirman a súa condición como equipos da Primeira División na Liga Nacional,\nEsta fin de semana, previa a decisiva xornada de Liga, houbo actuacións moi interesantes por parte dos nosos e das nosas. A cabeza desas boas prestacións destacamos a Javier García «Chichu» e Uxía Paz no «XXIII Trofeo de Atletismo Ciudad de Salamanca». Ata a cidade castelá-leonesa desplazáronse un bo feixe de atletas céltic@s bucando novas oportunidades para mellorar os seus rexistros e aspirar a\n· Redacción. O mes de maio foi, sen lugar a dúbidas, un dos meses de máis traballo, tensión e satisfacción para a nosa Estructura. No primeiro fin de semana, destacamos a actuación do noso equipo de combinadas en categoría feminina. O equipo formado por Alicia Merino, Carlota Salgado e Valeria González subiu o primeiro caixón do podium no «Campionato Xunta de Galicia de\n« Más recientes Página1 Página2 Página3 Página4 Página5 … Página227 Más antiguas »


O produto, elaborado por Delagro, destaca polo seu alto contido en magnesio. Os análises de solo do proxecto Profer permiten calcular as necesidades de cada parcela\nMagnical Plus, a marca de calizas de Bisannia, garante as necesidades de encalado do solo cunha dobre acción, inmediata e prolongada no tempo. O alto contido da caliza en óxido de calcio (37%) e en óxido de magnesio (14%) permiten que teña un efecto rápido sobre o solo, en tanto que o alto contido do produto en carbonato cálcico e magnésico tradúcese nunha acción prolongada no tempo. Ademáis, posúe un valor neutralizante do 59%\nA caliza preséntase nun formato granulado, o que permite unha distribución homoxénea por medio de abonadoras. Magnical Plus está dispoñible en sacos de 30 quilos, en big bags de 600 kilos ou a granel. A aplicación aconséllase que sexa nun abonado de fondo cada 2-3 anos, mantendo ademais unha dose anual de mantemento máis baixa.\nOs beneficios de Magnical Plus son claros: incrementa o pH do solo, mellora a dispoñibilidade de fósforo para as plantas e apórtalles calcio e magnesio. O produto destaca no mercado polo seu alto contido en magnesio e pola súa alta calidade debido ó seu proceso de obtención e moenda.\nOs análises de solo realizados co proxecto Profer, impulsado por Delagro, permiten calcular as necesidades de encalado de cada parcela, axustando á dose a cada situación particular. En xeral, aconséllanse aplicacións de 400-1.000 quilos por hectárea.


PE515A - Autorización extracción de semente de mexillón polos concesionarios dos viveiros. - Sede Electrónica - Xunta de Galicia\nPE515A - Autorización extracción de semente de mexillón polos concesionarios dos viveiros.\nSe vostede ten necesidade de proverse de sementes de mexillón dos bancos naturais da costa, debe solicitar da Xunta de Galicia a correspondente autorización para a súa extracción.\n(*) Para a resolución da solicitude no momento da súa presentación pode facer a tramitación deste procedemento a través do SERI (Servizo de Resposta Inmediata). Dispón dun modelo de solicitude específico\nConcesionarios dun viveiro adicado ó cultivo do mexillón.\nRemitir á Administración unha relación das cantidades extraídas, indicando o lugar e data da recollida.\nDecreto 406/1996, do 7 de novembro, polo que se aproba o Regulamento de viveiros de cultivos mariños nas augas de Galicia (DOG nº 228 do 21 de novembro de 1996).\nOrde do 26 de outubro de 2000 pola que se regula a extracción de semente de mexillón en bancos naturais (DOG nº 228 do 24 de novembro de 2000).\nPara os casos de persoas físicas:\nNo suposto de cotitularidades. Anexo II\nPara os casos de persoas xurídicas:\nAbono da taxa administrativa\nCopia dos estatutos polos que se rixe.\nNomeamento de representante (Anexo III)\nAutorizacións para ampliacións de especies autorizadas en establecementos de acuicultura ubicados na Zona Terrestre e Marítimo - Terrestre.


Publicado 17 Xuño, 2018\nAquí en español. Abstenerse hipocondríacos. Este libro recibiu o premio especial do xurado no pasado festival de Angoulême, con todo merecemento. Pozla, o seu autor, descubre con 29 anos e tras unha hospitalización de urxencia que o «alien» (así o define el mesmo) co que leva anos convivindo é a enfermidade de Crohn, un mal crónico e grave do aparato dixestivo que cambia totalmente a súa vida e a da súa acabada de crear familia. Pozla cóntanos o camiño que vai percorrendo dende aquela primeira hospitalización de urxencia. As visitas a galenos, os distintos diagnósticos polos que pasa ata que descobren o que realmente padece, e por riba de todo, como é vivir cunha enfermidade que lle fai padecer grandes dores e períodos de hospitalización longos nos que usa o […]\nAquí en español. Na BD franco-belga existe unha potente corrente de recreación histórica, un tipo de cómic que no noso mercado adoita ser ben aceptado polo público e non tanto pola crítica máis especializada que nestes tempos anda máis deslumbrada pola risografía, o vangardismo inintelixíbel e o revival, tan oitenteiro, da liña chunga e o lumpen viñetario. Nesta corrente histórica xa demostrou Nury a súa mestría cunha obra excelente, Érase una vez en Francia, que en España foi publicada en tres tomos por Norma editorial. En La muerte de Stalin os autores aproveitan os feitos reais, a historia, para, engadíndolle partes ficcionadas, crear unha teoría dos feitos. Con Nury no guión e Robin no debuxo, os alicerces para que a obra sexa interesante están ben postos e son sólidos.\nAquí en español. A revolución que non puido ser. La Balada del Norte, da que xa temos os dous primeiros tomos nos andeis das librarías (será unha triloxía), é unha obra maiúscula, unha epopea mineira na Asturias do ano 1934, tempo convulso no que a República comezou a dar síntomas de perigosa febleza e os militares salvapatrias de fortaleza xenocida. Un episodio que a propaganda franquista tentou facer desaparecer, ou no mellor dos casos, retorcer ata construír un relato axeitado para o movemento. Alfonso Zapico, como cantaba a Rosenvinge, toma a distancia adecuada. Conta unha historia ficticia, nunha vila inexistente, Montecorvo, mais nun marco histórico real. Como os bos cociñeiros fai que cada ingrediente ligue co outro para logo resaltar o verdadeiramente importante e a partir da esencia construír un […]\nPublicado 9 Febreiro, 2018\nAquí en español. Operación Kartoffel. Lobada é unha historia de intriga que acontece nos tempos da Segunda Guerra Mundial cando o País estaba inzado de espías de ambos bandos. Os nazis precisaban o wolframio galego para alimentar a súa maquinaria bélica e algúns empresarios da elite franquista comerciaban con este mineral que sacaban das minas a custes ínfimos, con man de obra de prisioneiros políticos na meirande parte, para enriquecelos a eles e ao o xenocida de voz afrautada e maldade de percusor doado. En Lobada os vigueses Xosé e Ramón Trigo contan como o mesmo Himmler, xefe das SS, envía a Otto Ranh, o seu investigador paranormal en “nómina”, ata Vigo para facerse coa cura para as enfermidades venéreas coa que unha curandeira galega sandou aos enxeñeiros alemáns destinados […]\nPublicado 26 Xaneiro, 2018\nAquí en español. A maxia do lixo Hai autores cun arte especial para contar as cousas máis cotiás de xeito brillante. Este é o caso de Derf Backderf, que xa sorprendeu co seu anterior libro, Mi amigo Dahmer, obra na que narraba a xuventude de Jeffrey Dahmer, o carniceiro de Milwaukee, un asasino en serie do que foi compañeiro de instituto. En Basura conta de xeito autobiográfico a súa experiencia traballando na recollida do lixo nos seus anos mozos. Puntualiza no limiar que o que conta son historias vividas por el ou por xente que coñece.\nAquí en español O labirinto da propia vida e o alter ego como terapia. Esta nova obra de Hernández, vello coñecido da escena fancineira hispana, está editada pola granadina Libros de Autoengaño e ten un declarado ton autobiográfico. Nun exercicio de desdobramento e de sinceridade brutal o autor ispe o corpo e a alma, e a través dun alter ego, Hernán, e do seu propio personaxe vai debullando cousas da súa vida nas que calquera pode recoñecer a súa infancia, a súa xuventude ou a súa madurez, ou todas a un tempo, porque o libro ten algo de xeracional. O amor e a amizade, ou a confusión de ambos, que só se pode diferenciar coa distancia da madurez, a manipulación dun adolescente, a inocencia, e porén, a súa perda, estes […]\nAquí en español. Amor disléxico. Vivimos nunha sociedade hipersexualizada, mais iso si, sempre dentro duns cánones, a moral e a tradición nacional-católica aínda teñen demasiado peso neste estado que é cada vez máis carpetovetónico douspuntocero. Insecto é un fermoso libro de temática erótica de María Llovet, debuxante Barcelonesa cun dinámico estilo manga, que aborda as relacións diferentes. Insecto conta a historia de Lea e Lucas, dous irmáns adolescentes, ela, rebelde que goza coa provocación, en loita constante coa nai, e el, calado e disléxico, os dous viven unha relación carrusel, de sentimentos incontrolábeis, que os levan a un “amor fou” que causará escándalo en mentes vetustas de visón e misa de doce e fruición nas máis abertas, aventureiras e soñadoras.\nAquí en español. Ser refén é peor que estar na cadea Guy Delisle é un deses autores que foi quen de saltar a barreira do cómic e chegar a lectores non habituais do medio, de feito é un deses que coñecen os plumillas culturetas que só escriben de BD tres veces no ano. E isto quizais porque consideran que o feito de que autores como Delisle ou Joe Sacco mestures a BD co xornalismo implica un estamento que dignifica todo o que toca (salvando os seus propios traballos). Mais tamén pode que sexa polo xeito que ten Delisle de contar as historias, a medio camiño entre o relato xornalístico e a comedia de Berlanga que el sabe mesturar nas proporcións precisas en cada un dos seus libros. Tamén, talvez, porque […]


A película galega ‘A illa das mentiras’ abrirá o Festival de Cans 2020 - VigoÉ\nA película galega ‘A illa das mentiras’ abrirá o Festival de Cans 2020\nO filme será o agardado debut da directora galega Paula Cons e suporá a súa estrea en salas, antes da súa distribución en cinemas\nA estrea do filme ‘A illa das mentiras’, antes de que a súa distribución chegue ás salas de cinema, servirá para abrir a XVII edición do Festival de Cans, que terá lugar do 2 ao 5 de setembro. A agardada longametraxe da debutante Paula Cons comparte ademais protagonismo este ano coa homenaxe a Chano Piñeiro e a súa figura, que o festival prepara para conmemorar o vixésimo quinto aniversario do seu pasamento. Á figura do creador de clásicos do audiovisual galego coma ‘Mamasunción’ ou ‘Sempre Xonxa’ dedicáselle o cartel do certame deste ano, a través da figura icónica do seu personaxe, Caladiño.\nParte da programación da XVII edición do Festival de Cans presentouse este martes en Compostela. Nesta edición, a seguridade é o primeiro obxectivo do evento, que reducirá considerablemente o seu aforo e eliminará os concertos nocturnos, para adaptarse ás medidas de seguridade\n‘A illa das mentiras’ acaba de recibir esta semana unha extraordinaria noticia, ao confirmarse a súa participación no Festival de Shanghai, un certame considerado de Clase A e un dos más importantes do mundo. Este recoñecemento supón un gran aval para o filme, uns días antes da súa chegada á plataforma de pago Filmin, na última semana de xullo.\nA película recupera a historia do naufraxio do vapor Santa Isabel, en 1921, con centos de emigrantes con destino a Bos Aires abordo, fronte á Illa de Sálvora. Cons, que asina tamén o sólido guión da película, creou a partir desta historia un filme cunha trama abafante, que vai envolvendo a todas as persoas que habitan a illa e levando ós seus personaxes ata o limite.\nO filme ten un reparto coral, onde as mulleres da illa, interpretadas por Nerea Barros, Victoria Teijeiro e Ana Oca, levan o peso da trama. Outros dos protagonistas do filme son Dario Grandinetti e Aítor Luna, ademais dun nutrido elenco de actrices e actores galegos. Unha gran parte deste elenco estará presente en Cans, no acto de apertura do festival previsto para o xoves 3 de Setembro no Salón do Circulo Recreativo Cultural. Nesta ocasión, seguindo as restritivas normas de aforo, só 120 persoas poderán acceder á sala, á través dunha preinscrición previa que o certame anunciará uns días antes do pase.\nPara o director de Cans, Alfonso Pato, é “unha honra abrir o festival cunha persoa tan querida para nós coma Paula Cons. O pasado ano xa nos avanzou as imaxes da súa película na Nosa sección ‘Fillxs de Cans’. Tivemos fe cega na película e nas súas posibilidades desde o primeiro visionado”.\nPaula Cons foi contundente: “Non se me ocorre mellor sitio para facer esta presentación que Cans, porque vai ser a primeira vez que esta película se vexa no seu fogar natural que é unha pantalla grande, así que vai ser unha presentación cargadísima de emoción, de electricidade”. Cons, que asegura que ao equipo da película “faille tanta ilusión levar a película a Shanghai coma ao Festival de Cans”. Por iso, aclarou, “tanto dende o equipo de ‘A illa das mentiras’ coma dende o festival fixemos un esforzo moi grande para poder presentar aquí, en pantalla grande, esta película tan fondamente galega”.\nA actriz Victoria Teijeiro, unha das protagonistas da película incidiu durante a presentación en que ‘A illa das mentiras’, malia contar unha historia acontecida en 1920 «é moi actual, unha historia de mulleres, e de xente que tiña que amigrar para traballar, que sufriu un naufraxio…».\nTags: A illa das mentirascineFestival de Cans


I Feira do Emprego de Santiago de Compostela - Novas - Máis de 100 postos de traballo confirmados ata o momento na I Feira Internacional de Emprego\nEmpresas de todos os sectores de actividade laboral, como tecnoloxía, banca, formación, comunicación, seguros, comercio, servizos ou sanidade tomarán parte na FIE. Ata o momento, un total de 21 empresas, entre as que destacan firmas como El Corte Inglés, Seguros Bilbao, Tecnocom, Duatel, Egasa, Noyamovil ou Aquagest, confirmaron xa a súa participación neste evento. O número de ofertas de traballo presentado polas empresas ascende ata o momento a 112.\nAta o 21 de outubro, dez días antes do comezo da Feira, os interesados en participar nos procesos de selección laboral deben inscribirse na páxina web FIE, axuntando o seu currículo.\nO departamento de Emprego do Concello preseleccionará entre os candidatos aqueles que se axusten ao perfil de cada oferta, cun número mínimo de 3 candidatos por posto. Os seleccionados polas empresas participantes realizarán unha entrevista de traballo os días 3 e 4 de novembro. Ata o momento, un total de 714 persoas, das que 397 son mulleres e 317 son homes, formalizaron xa a súa inscrición online.\nCon estes primeiros datos, a I Feira Internacional de Emprego de Santiago de Compostela se reafirma na súa vocación de servir como instrumento de dinamización da economía local, dando a coñecer as oportunidades de emprego, os requisitos e competencias que demanda o mercado laboral, e proporcionando información para mellorar a situación laboral da cidade.\nXunto a diversos servizos, como a recepción, a zona multimedia, o espazo de prensa ou a zona de descanso / networking, a Feira Internacional de Emprego habilitará ás empresas e entidades participantes cadanseu stand expositor propio con espazo para ofertar os seus servizos e manter un contacto directo cos asistentes. Nel poderán informar sobre as súas actividades, programas de emprego, prácticas ou bolsas, ademais de recoller currículos para procesos futuros de selección e contratación.\nPor outra banda, as instalacións do Multiusos do Sar servirán tamén para realizar un bo número de actividades paralelas, nunhas xornadas tituladas ‘Os Novos Mercados de Traballo e as Estratexias Innovadoras para a Busca de Emprego’. Nos vindeiros días darase a coñecer o programa completo destas xornadas, de carácter gratuíto, que contará coa participación de diversos especialistas en temas relacionados co ámbito laboral: desde técnicas de mellora da imaxe persoal, automotivación, coaching persoal, ata novos métodos de busca efectiva de emprego ou experiencias laborais noutros países.


Un incendio arrasa totalmente unha vivenda en Ponteareas - VigoÉ\nUn incendio arrasa totalmente unha vivenda en Ponteareas\nOs servizos sanitarios de urxencia atenderon ao residente na casa, con posible trastorno piscolóxico\nSegundo explicaron os membros do parque de bombeiros da localidade ao 112 Galicia, o lume se orixinou nuns pneumáticos apilados dentro dun alpendre anexo á casa. As lapas avanzaron ata alcanzar a totalidade do alpendre, adega e vivenda. As estruturas quedaron seriamente danadas, polo que existe perigo de derrubamento. A vivenda está situada na parroquia de Moreira, fronte á Casa Rectoral. Ás 2:00 horas de hoxe, un veciño chamou ao 112 Galicia para pedir axuda. A partir de aí, o persoal do Centro de Atención ás Emerxencias de Galicia solicitou a intervención dos Bombeiros de Ponteareas, Urxencias Médicas, Policía Local e Protección Civil.


20 noviembre, 2019 – Colexio Santa Baia\nObradoiro alimentación saudable\n20/11/2019 santabaia No comments\nXoves 28 de novembro ás 18:00h no salón de actos da Casa de Cultura «Ramón Martínez López», QUE PODEMOS FACER PARA MELLORAR A ALIMENTACIÓN DAS NOSAS FILLAS E FILLOS (E A NOSA)\nCoa dietista especialista en educación emocional Belén Ventín. Coach certificada ICC e naturópata.\nPara favorecer a conciliación familiar, haberá un servizo de monitoraxe para as familias que non puideran asistir por non dispoñer dunha persoa adulta a quen deixar ás crianzas. Este servizo ten prazas limitadas que se cubrirán por estricto orde de inscrición.\nNota de prensa do xoves 21/11/2019, La Voz de Galicia (Barbanza)\nPoden inscribirse no centro educativo no que esté maticulada/o a súa filla/o entregando folla de inscrición ou no email espazoboiro@gmail.com, indicando os datos que se piden nesa folla.\nFormulario de inscriciónDescarga\nPrazo de inscrición ata o martes 26 de novembro.


Unha cuestión recorrente no Concello de Camariñas é a vía de 12 quilómetros que conecta o cabo Vilán coa vila de Santa Mariñas. Esta ten un firme de zahorra que se ve afectado frecuentemente polo paso dos temporais xa que producen nel frecuentes fochas que dificultan o seu uso. A este problema tentóuselle por solución de diversas formas ao longo dos últimos anos, mais os resultados non foron satisfactorios posto que o material segue a deformarse.\nInicio do reparto de composteiros na segunda fase do “Camariñas Composta”\nEste martes 12 de Marzo iníciase a segunda fase do “Camariñas Composta” co reparto dos composteiros aos participantes deste proxecto. Esta acción realizarase catro puntos nas catro parroquias que compoñen o municipio. O primeiro deles será dende a casa de Pedra en Camariñas pola mañá (dende as 10 horas), o segundo esa mesma tarde na Casa da Cultura da Ponte do Porto (dende as 16 horas). Xa no martes 16 na Casa da Sociedade en Xaviña na quenda de mañá (dende as 10 horas) e por último no museo Man de Camelle ese mesmo día no horario de tarde (dende as 16 horas).\nConsecuencias da Surada do 20N\nUn paseo pola Ría de Camariñas once anos despois da Catástrofe do Prestige II\nCena do Cáncer de Camariñas 2014\nRecordando o mellor grupo de rock da historia de Camariñas\nAnimais Mortos en Camariñas